Jörð skelfur enn á Reykjanesskaganum og hafa nærri tuttugu stórir skjálftar mælst þar síðan á miðnætti. Sá stærsti var 4,9 að stærð og varð klukkan hálf tvö í nótt. Við ræðum við náttúruvársérfræðing á Veðurstofu Íslands í fréttatímanum.
Að minnsta kosti 17 stórir skjálftar, yfir þremur að stærð, hafa orðið á Suðurnesjum síðan á miðnætti. Sá stærsti var 4,9, um klukkan hálf tvö í nótt. Þetta er meiri virkni heldur en á sama tíma í gær. Náttúruhamfaratryggingum hafa borist á annan tug tilkynninga um tjón vegna skjálftanna undanfarna daga.
Yfir tíu þúsund skjálftar hafa mælst á svæðinu við Keili og Fagradalsfjall síðan á miðvikudag og nokkuð margir öflugir nú í morgun sem hafa fundist greinilega. Stærsti skjálftinn í hrinunni var að morgni miðvikudagsins, 5,7 að stærð, og svo fylgdi annar, fimm að stærð, strax á eftir. Í nótt, um klukkan hálf tvö, vakti snarpur 4,9 skjálfti eflaust marga íbúa suðvesturhornsins. Náttúruhamfaratryggingum hafa borist 15 tjónatilkynningar vegna skjálftanna síðustu daga, en ekkert meiriháttar.
segir Víðir Reynisson yfirlögregluþjónn. Hann undirstrikar að enn sé unnið samkvæmt tveimur mögulegum sviðsmyndum. Annars vegar að skjálftahrinan haldi áfram með svipuðum skjálftum og síðustu daga, jafnvel örlítið stærri.
Þó að skjálftarnir hristi líklega upp í flestum, þá virðast þeir ekki hafa nein eiginleg áhrif á starfsemi eða daglegt líf fólks. Til að mynda hefur engum skurðaðgerðum verið frestað á Landspítalanum, samkvæmt upplýsingum þaðan, og stendur ekki til að gera það. Hættustig Almannavarna hefur verið í gildi síðan á miðvikudag og nær það til Suðurnesja, höfuðborgarsvæðisins og Árnessýslu. Fólk er beðið um að vera ekki á ferðinni við brattar hlíðar á Suðurnesjum vegna hættu á grjóthruni og þá er sérstaklega mælst til þess að göngufólk bíði með ferðir á Keili, þar sem flestir skjálftarnir eiga upptök sín einmitt þar. Sprungur hafa myndast í vegum á Suðurnesjunum, en það er ekkert sem bendir til þess að þar undir séu stórar sprungur heldur virðist steypan einfaldlega hafa brotnað í átökunum.
Jörð skelfur enn á Reykjanesskaga og hafa nærri tuttugu skjálftar yfir þremur að stærð mælst þar síðan á miðnætti. Sá stærsti var 4,9 að stærð og varð klukkan hálf tvö í nótt. Við ræðum við náttúruvársérfræðing á Veðurstofu Íslands rétt á eftir. 